บริษัท ทรีนีตี้ วัฒนา จำกัด (มหาชน)

ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

-   บริษัท ทรีนีตี้ วัฒนา จำกัด (มหาชน) (บริษัท) จดทะเบียนก่อตั้งขึ้นเมื่อวันที่ 31 มกราคม
    2544 โดยมีผู้ถือหุ้นใหญ่ คือ ธนาคารกรุงไทย จำกัด (มหาชน) บริษัท คอม-ลิงค์ จำกัด
    และกองทุนเพื่อการร่วมลงทุน ซึ่งถือหุ้นในสัดส่วนร้อยละ 19.44 ร้อยละ 14.19 และร้อยละ
    8.54 ตามลำดับ

-   บริษัทดำเนินธุรกิจหลักโดยการถือหุ้นในบริษัทอื่น (Holding Company)
    โดยได้เข้าถือหุ้นในบริษัทย่อย 3 บริษัทในสัดส่วนร้อยละ 99.99 ได้แก่ บริษัทหลักทรัพย์ ทรีนีตี้
    จำกัด ดำเนินธุรกิจหลักทรัพย์ บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจเป็นที่ปรึกษาทางการเงิน บริษัท ทรีนีตี้ อินฟอร์เมชั่น จำกัด
    ดำเนินธุรกิจให้บริการด้านการสนับสนุน (Back-Office Service) แก่บริษัทในกลุ่ม
    จนถึงเดือนสิงหาคม 2550 จึงโอนหน่วยงานสนับสนุนทั้งหมดให้สังกัดบริษัทหลักทรัพย์ ทรีนีตี้
    จำกัด โดยคงธุรกิจลงทุนในบริษัทที่ให้บริการแปลงสินทรัพย์เป็นหลักทรัพย์
    (Securitization) ไว้

-   บริษัทหลักทรัพย์ ทรีนีตี้ จำกัด ในฐานะบริษัทแกน
    ได้รับใบอนุญาตจากกระทรวงการคลังให้ประกอบธุรกิจหลักทรัพย์ 6 ประเภท ได้แก่
    ธุรกิจการเป็นนายหน้าซื้อขายหลักทรัพย์ การค้าหลักทรัพย์ ที่ปรึกษาการลงทุน
    การจัดจำหน่ายหลักทรัพย์ การยืมและให้ยืมหลักทรัพย์ และการจัดการกองทุนส่วนบุคคล
    บริษัทแกนเป็นสมาชิกตลาดหลักทรัพย์แห่งประเทศไทย หมายเลข 22 ตั้งแต่เดือนมีนาคม 2545
    นอกจากนั้น บริษัทหลักทรัพย์ ทรีนีตี้ จำกัด
    ยังได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงิน

-   วันที่ 28 เมษายน 2549 บริษัท ทรีนีตี้ โพลาริส ฟิวเจอร์ส จำกัด
    ซึ่งเป็นบริษัทย่อยของบริษัทหลักทรัพย์ ทรีนีตี้ จำกัด ได้เริ่มธุรกิจซื้อขายสัญญาซื้อขายล่วงหน้า
    โดยบริษัทหลักทรัพย์ ทรีนีตี้ จำกัดถือหุ้นในสัดส่วนร้อยละ 99.99 มีทุนจดทะเบียนชำระแล้ว
    150 ล้านบาท ในปี 2550 บริษัท ทรีนีตี้ โพลาริส ฟิวเจอร์ส จำกัด
    มีส่วนแบ่งการตลาดเฉลี่ยร้อยละ 13.41 เพิ่มขึ้นจากปี 2549
    ซึ่งมีส่วนแบ่งการตลาดเฉลี่ยร้อยละ 9.24 ในขณะที่ปริมาณการซื้อขายต่อวันเพิ่มขึ้นจาก 223
    สัญญา เป็น 1,354 สัญญา

-   ในปี 2550 บริษัทหลักทรัพย์ ทรีนีตี้
    จำกัดมีส่วนแบ่งตลาดของมูลค่าการซื้อขายหลักทรัพย์โดยเฉลี่ยร้อยละ 2.11
    เพิ่มขึ้นจากส่วนแบ่งการตลาดปี 2549 ซึ่งเฉลี่ยร้อยละ 1.47
    สาเหตุเกิดจากมูลค่าการซื้อขายที่เพิ่มขึ้นของบัญชีเงินลงทุนของบริษัท ซึ่งคิดเป็นสัดส่วนร้อยละ
    46.18 ของปริมาณการซื้อขายรวมของบริษัท เพิ่มขึ้นจากปี 2549 ที่มีสัดส่วนร้อยละ 7.29

-   บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจด้านที่ปรึกษาทางการเงินและงานด้านวาณิชธนกิจ
    โดยบริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนด
    นอกจากนี้ บริษัทฯยังได้จดทะเบียนเป็นที่ปรึกษาประเภท ก
    กับศูนย์ข้อมูลที่ปรึกษาของกระทรวงการคลังเพื่อให้บริการในฐานะที่ปรึกษาสาขาการเงินให้แก่หน่วยงานต่างๆทั้งภาครัฐและเอกชน
    สำหรับปี 2550
    บริษัทได้เป็นที่ปรึกษาทางการเงินในการเสนอขายหุ้นสามัญเพิ่มทุนต่อประชาชนครั้งแรก
    (Initial Public Offering) 1 บริษัท เป็นที่ปรึกษาทางการเงินให้กับ TDK
    Corporation ในการเข้าซื้อหลักทรัพย์ของบริษัท แมกเนคอมพ์ พรีซิชั่น เทคโนโลยี จำกัด
    (มหาชน) และบริษัทสมบูรณ์ แอ๊ดวานซ์ เทคโนโลยี จำกัด (มหาชน)
    ในการเข้าซื้อกิจการของบริษัท อินเตอร์เนชั่นแนล แคสติ้ง โปรดักส์ จำกัด
    นอกจากนี้ยังเป็นที่ปรึกษาทางการเงินอิสระให้กับผู้ถือหุ้นของบริษัทไทยพาณิชย์ ลิสซิ่ง จำกัด
    (มหาชน) ธนาคารกรุงศรีอยุธยา จำกัด (มหาชน) และบริษัทอะโรเมติกส์ (ประเทศไทย)
    จำกัด (มหาชน) เป็นต้น รวมทั้งบริษัทยังคงได้เป็นที่ปรึกษาโครงการระดมทุนของบริษัท
    ธนารักษ์พัฒนาสินทรัพย์ จำกัด เพื่อโครงการแปลงสินทรัพย์เป็นหลักทรัพย์ในการระดมทุนครั้งที่
    3 ซึ่งมีมูลค่าจำนวน 5,500 ล้านบาท

-   ณ วันที่ 31 ธันวาคม 2550 บริษัทและบริษัทย่อย มีสินทรัพย์รวมจำนวน 2,322.98 บาท
    ซึ่งเพิ่มขึ้นจาก ณ วันที่ 31 ธันวาคม 2549 ซึ่งมีสินทรัพย์รวมจำนวน 1,681.11 ล้านบาท
    เนื่องมาจากการเพิ่มขึ้นของปริมาณการซื้อขายหลักทรัพย์ของลูกค้าของบริษัทย่อย 3
    วันทำการก่อนวันสิ้นปี 2550 การเพิ่มขึ้นของลูกหนี้เงินให้กู้ยืมเพื่อซื้อหลักทรัพย์
    และเงินลงทุนในหลักทรัพย์ ในขณะที่หนี้สินรวมเพิ่มขึ้นจากสิ้นปี 2549 จาก 311.57
    ล้านบาทเป็น 897.67 ล้านบาท เนื่องจากการเพิ่มขึ้นของเงินกู้ยืมระยะสั้นเพื่อการชำระราคา
    และการเพิ่มขึ้นของปริมาณการซื้อขายหลักทรัพย์ของลูกค้าของบริษัทย่อย 3
    วันทำการก่อนวันสิ้นปี 2550 สำหรับส่วนของผู้ถือหุ้นเพิ่มขึ้นจาก 1,369.54 ล้านบาท เป็น
    1,425.31 ล้านบาท เป็นผลจากกำไรสุทธิที่เพิ่มขึ้นจาก 12.41 ล้านบาท เป็น 64.34
    ล้านบาท และการจ่ายเงินปันผลจำนวน 8.8 ล้านบาท
    สำหรับอัตราผลตอบแทนผู้ถือหุ้นต่อปีร้อยละ 4.60 และ ร้อยละ 0.90 สำหรับปี 2550
    และสำหรับปี 2549 ตามลำดับ

-   หากเทียบผลกำไรปี 2550 จำนวน 64.34 ล้านบาทซึ่งเพิ่มขึ้นเมื่อเทียบกับปี 2549 จำนวน
    12.41 ล้านบาท เป็นผลมาจากการเพิ่มขึ้นของรายได้จากเงินลงทุนในตราสารทุน ตราสารหนี้
    และสัญญาซื้อขายล่วงหน้าจาก 19.75 ล้านบาทเป็น 133.35 ล้านบาท
    การเพิ่มขึ้นของค่าธรรมเนียมนายหน้าซื้อขายสัญญาซื้อขายล่วงหน้าจาก 6.78 ล้านบาทเป็น
    32.12 ล้านบาท รายได้ดอกเบี้ยรับจากเงินให้กู้ยืมเพื่อซื้อหลักทรัพย์เพิ่มขึ้นจาก 21.8
    ล้านบาท เป็น 26.7 ล้านบาท ในขณะที่ค่านายหน้าซื้อขายหลักทรัพย์ลดลงจาก 252
    ล้านบาทในปี 2549 เป็น 238 ล้านบาทในปี 2550
    และส่วนแบ่งกำไรตามส่วนได้เสียจากเงินลงทุนในบริษัท ไทยลามิเนต แมนูแฟคเจอเรอร์
    จำกัด ลดลงจาก 19.8 ล้านบาท เป็น 11.59 ล้านบาท คิดเป็นอัตราผลตอบแทนร้อยละ 11
    และร้อยละ 6.44 ต่อปีตามลำดับ ในส่วนของค่าใช้จ่ายที่สำคัญเพิ่มขึ้นจากปี 2549 ได้แก่
    ค่าใช้จ่ายพนักงานเพิ่มขึ้นจาก 200 ล้านบาทเป็น 246
    ล้านบาทเป็นผลจากการเพิ่มขึ้นของผลการดำเนินงานโดยรวมของบริษัท
    และค่าธรรมเนียมและบริการจ่ายสำหรับปี 2550 จำนวน 50.69 ล้านบาท
    เพิ่มขึ้นเมื่อเทียบกับค่าใช้จ่ายสำหรับปี 2549 ที่มีจำนวน 39.09 ล้านบาท
    คิดเป็นอัตราการเพิ่มขึ้นร้อยละ 29.67
    ซึ่งค่าธรรมเนียมและบริการที่เพิ่มขึ้นเป็นค่าธรรมเนียมจ่ายเพื่อการซื้อขายสัญญาซื้อขายล่วงหน้าที่ผันแปรตามรายได้จากธุรกิจสัญญาซื้อขายล่วงหน้าที่เพิ่มขึ้น

-   บริษัทได้รับการประเมินคุณภาพการจัดประชุมผู้ถือหุ้นปี 2550
    โดยสำนักงานคณะกรรมการกำกับหลักทรัพย์และตลาดหลักทรัพย์ ในระดับ “ดี”

-   มติที่ประชุมคณะกรรมการบริษัทครั้งที่ 1/2551 และ ครั้งที่ 2/2551 คณะกรรมการบริษัท
    ทรีนีตี้ วัฒนา จำกัด (มหาชน)
    ได้ทบทวนนโยบายการกำกับดูแลกิจการของบริษัทตามหลักการกำกับดูแลกิจการที่ดี ปี 2549
    และได้ปรับปรุงแนวทางการดำเนินการเพิ่มเติมสำหรับการประชุมผู้ถือหุ้นปี 2551